Lindell pakkipörssin kärkeen - Kiekkoareena
Lindell pakkipörssin kärkeen
Jutut – 10.03.2015 klo 22:08
Ilman panosta pelannut TPS haastoi Ässät tosissaan, mutta lopulta patapaidat kaappasivat viidennen peräkkäisen kotivoittonsa lukemin 5–2.
Ottelun tehokkain pelaaja oli Ässien puolustaja Esa Lindell. Pelin jälkeen hänen tilastoissaan oli kaksi maalia, mutta miehen ensimmäinen osuma saatetaan muuttaa jälkitarkastuksessa Eero Elon nimiin.
Joka tapauksessa Lindell nousi pisteidensä turvin SM-liigan puolustajien pistepörssin kärkipaikalle. Hänellä on nyt kasassa 35 pistettä, kun Tapparan Teemu Aalto ja SaiPan Brian Salcido ovat saalistaneet 34 pistettä.
– Hienoltahan tuo tietysti tuntuu. Viime kaudella sain Jokereissa 44 pelissä vain viisi pistettä, joten tyytyväinen pitää nykylukemaan olla. En osannut ennen kauden alkua ihan tällaista odottaa, Lindell hymyili.
Valtava harppaus pisteissä johtuu puolustajan mukaan yksinkertaisista asioista.
– Olen saanut hyvin vastuuta Ässissä. Pelaan isossa roolissa, ja olen jäällä paljon ylivoimilla. Yritän laittaa kiekkoa mahdollisimman paljon maalille, ja se on tuottanut mukavasti tulosta, Lindell mietti.